Dôvodová správa
k privatizácii príspevkovej organizácie 
Výskumný ústav dopravný so sídlom v Žiline 

Dôvodom predloženia tohto materiálu na rokovanie vlády Slovenskej republiky je návrh na vydanie rozhodnutia o privatizácii príspevkovej organizácie Výskumný ústav dopravný so sídlom v Žiline priamym predajom pre nadobúdateľa: Výskumný ústav dopravný, a. s., Veľký Diel 3323, 011 39 Žilina. 

l. Vymedzenie privatizovaného majetku
Príspevková organizácia Výskumný ústav dopravný so sídlom Žilina, Veľký Diel,   011 39 Žilina, IĆO 002 844, bola založená zriaďovacou listinou č. 36/M-98 vydanou rozhodnutím ministra dopravy, pôšt a telekomunikácií SR č. 2/98 zo dňa 14.01.1998.

Základný privatizačný projekt bol na MSPNM SR predložený dňa 31.10.2001. Podľa       § 10 ods. 7 zákona č. 92/1991 Zb. o podmienkach prevodu majetku štátu na iné osoby v znení neskorších predpisov informácia o predložení základného privatizačného projektu bola zverejnená v dennej tlači distribuovanej celoštátne dňa 22.11.2001.
Príspevková organizácia Výskumný ústav dopravný so sídlom v Žiline bola zaradená do privatizácie na základe uznesenia vlády SR č. 709 zo dňa 18. júla 2001 k návrhu transformácie Výskumného ústavu dopravného so sídlom v Žiline. 
Do privatizácie podľa predloženého privatizačného projektu vstupuje časť subjektu, vrátane majetkovej účasti Výskumného ústavu dopravného Žilina v spoločnosti Slovenský Lloyd, s.r.o. vo výške 51 % na základnom imaní spoločnosti v hodnote 561 tis. Sk. Na základe uznesenia vlády SR č. 709 zo dňa 18. júla 2001 a rozhodnutia ministra dopravy, pôšt a telekomunikácií č. 98 zo dňa 30.11.2001 bola uzatvorená zmluva o prevode správy majetku č. 1/2001-VUD, 1-1/2001-ŽU medzi Výskumným ústavom dopravným so sídlom v Žiline a Žilinskou univerzitou, týkajúca sa prevodu časti majetku Výskumného ústavu dopravného so sídlom v Žiline, ktorá nie je predmetom privatizácie, do správy Žilinskej univerzity s účinnosťou od 01.01.2002.
Privatizovaný majetok príspevkovej organizácie je situovaný v katastrálnom území Žilina (hlavný komplex ústavu vrátane pozemkov-zastavaná plocha), v katastrálnom území Stará Lesná (rekreačný objekt vrátane pozemku-zastavaná plocha) a v katastrálnom území Zuberec (rekreačný objekt bez pozemku).
Základným predmetom činnosti príspevkovej organizácie je zabezpečenie riešenia výskumných, vývojových, a technicko-ekonomických otázok rozvoja všetkých odborov dopravy, certifikácia, skúšobníctvo a inšpekcia v oblasti dopravy.

Ekonomická charakteristika príspevkovej organizácie k 31. 08. 2001
Počet pracovníkov (prep.stav)	104
z toho: THP	19
Výkony a mimoriadne výnosy (tis. Sk)	26 837
Náklady (tis. Sk)	27 327
Hospodársky výsledok (tis. Sk)	- 490
Miera odpísania HIM (%)	56,16

Údaje o rozsahu a štruktúre majetku príspevkovej organizácie podľa účtovníctva k 31.08.2001 v tis. Sk:

	Aktíva spolu		57 648
	v tom: stále aktíva	47 650
		z toho	- pozemky	8 547
			- budovy, haly a stavby	23 907
		obežné aktíva	9 566
		ostatné aktíva - prechodné účty aktív	0

		ostatné aktíva nezachytené v súvahe	432
		z toho	precenenie pozemkov	36
			precenenie DHIM a OHIM	396

	Záväzky privatizované spolu	4 938
	v tom: cudzie zdroje	3 721
		z toho	- rezervy	0
			- záväzky	3 721
			- bankové úvery a výpomoci	0
		ostatné pasíva – prechodné účty pasív	1 217

	Majetok, ktorý prechádza na FNM SR	52 710

Hodnota pozemkov je 8 583 tis. Sk a je ocenená v zmysle vyhlášky MF SR č. 465/91 Zb. v znení neskorších predpisov. Rozloha v kat. území Žilina je 15 533 m^2 zastavanej plochy a v kat. území Stará Lesná 400 m^2 zastavanej plochy

2. Návrhy privatizačných projektov a podnetov

Do privatizácie podľa základného privatizačného projektu a predkladaného materiálu vstupuje časť subjektu s účtovnou hodnotou majetku 52 710 tis. Sk, so spôsobom privatizácie priamy predaj záujemcovi vybranému vo výberovom konaní.

Ministerstvo dopravy, pôšt a telekomunikácií Slovenskej republiky vo svojom stanovisku č. 1813 M-/2001-1000-010 zo dňa 26.10.2001, doplnené dodatkom č.1 k stanovisku zakladateľa zo dňa 26.11.2001 a dodatkom č.2 zo dňa 09.04.2002 odporúča časť majetku príspevkovej organizácie privatizovať:
 -priamym predajom časti majetku záujemcovi, ktorý bude vybraný na základe výberového konania.

Minister dopravy, pôšt a telekomunikácií SR listom č. 834/M-2002 zo dňa 05.04.2002 požiadal o vyčlenenie majetkovej účasti Výskumného ústavu dopravného Žilina v spoločnosti Slovenský Lloyd, s.r.o. z privatizácie. MSPNM SR následne listom  č. KM-577/2002 zo dňa 22.04.2002 požiadalo ministra dopravy, pôšt a telekomunikácií SR o predloženie konečného stanoviska zakladateľa k privatizačnému projektu. Minister dopravy, pôšt a telekomunikácií SR vo svojom liste č. 974/M-2002 zo dňa 30.04.2002 oznámil, že po zhodnotení možných spôsobov ďalšieho naloženia s majetkovej účasťou v spoločnosti Slovenský Lloyd, s.r.o. dospel k názoru, že najvhodnejším spôsobom je pôvodné riešenie a netrvá na stanovisku zaslanom listom č. 834/M-2002 zo dňa 05.04.2002.

Protimonopolný úrad Slovenskej republiky vo svojom stanovisku č. 4490/P17/PMÚ SR/2001 zo dňa 14.11.2001 navrhuje, aby  privatizačný projekt bol doplnený o údaje týkajúce sa súčasného a predpokladaného postavenia Výskumného ústavu dopravného so sídlom v Žiline na trhu. Tieto údaje boli doplnené do privatizačného projektu.

3.   Podnety

Na privatizáciu príspevkovej organizácie Výskumný ústav dopravný so sídlom v Žiline boli podané nasledovné podnety:

1.	Qualiform, a.s., Rašínova 2, 602 00 Brno, Ing. Ján Jašek, generálny riaditeľ, dňa 28.11.2001, privatizácia organizácie, najmä časti v ktorej fungujú akreditované skúšobné laboratóriá, certifikačný orgán na výrobky a certifikačný orgán personálu pre zváranie,
2.	TÜV Thüringen e.V., Melchendorfer Str. 6499096 Erfurt, Nemecko, Bernd Moser, predseda predstavenstva , dňa 29.11.2001, privatizácia organizácie najmä troch akreditovaných skúšobných laboratórií, certifikácie výrobkov, osôb z odboru zvárania, autorizačného centra pre dozor nad emisiami a príp. ďalších organizačných jednotiek,
3. Výskumný ústav dopravný, a. s., Veľký Diel 3323, 011 39 Žilina, Ing. Ivan Čarnogurský, predseda predstavenstva, dňa 04.12.2001, privatizácia organizácie ako celku,
4. Štefan Martinus, ul. Jána. Milca č. 52, 010 02 Žilina, dňa 20.11.2001, kúpa domu na ulici Jána Milca
5. Ing. Dušan Čatloš CSc., Koceľova 2, 036 01 Martin, dňa 04.04.2002, privatizácia organizácie ako celku.

Trhové ohodnotenie na privatizáciu majetku bolo predložené a je vypracované znaleckou organizáciou spoločnosť GRADIENT 5, spol. s r.o., Lamačská cesta 1, 841 05 Bratislava k 31.08.2001:
Substančná metóda	62 870 tis. Sk
Výnosová metóda	10 946 tis. Sk
Návrh kúpnej ceny	10 946 tis. Sk
Znalecká organizácia stanovila hodnotu privatizovanej časti Výskumného ústavu dopravného so sídlom v Žiline na úrovni výnosovej metódy s výhradou, že táto hodnota je smerodajná len pre privatizáciu so zachovaním pôvodného účelu, t.j. výskumu a vývoja v oblasti dopravy a pridružených činností podľa predmetu činnosti. Pre akékoľvek iné účely musí byť použitá hodnota na úrovni substančnej metódy. Bilančné ocenenie majetku privatizovaného subjektu predstavuje 52 710 tis. Sk.

4.  Postup posudzovania privatizačného projektu
Základný privatizačný projekt bol predložený na MSPNM zriaďovateľom Ministerstvom dopravy, pôšt a telekomunikácií SR dňa 31.10.2001 a je spracovaný v súlade so stanoviskom zriaďovateľa. Na MSPNM SR bol prerokovaný v pracovnej komisii dňa 17.05.2002 s odporúčaním privatizovať majetok príspevkovej organizácie priamym predajom záujemcovi, ktorý bude vybraný vo výberovom konaní. 
MSPNM SR listami zo dňa 22.05.2002 oslovilo známych záujemcov o privatizovaný majetok so žiadosťou o doplnenie podnetu v termíne do 21.06.2002. V stanovenom termíne predložil dodatok 1 záujemca:
1. Výskumný ústav dopravný, a. s., Veľký Diel 3323, 011 39 Žilina
Komisia pre výber nadobúdateľa privatizovaného majetku dňa 28.06.2002  posúdila predložený návrh z hľadiska splnenia požadovaných kritérií pre výber nadobúdateľa privatizovaného majetku s nasledovným vyhodnotením predloženej ponuky:
Komisia konštatovala, že záujemca Výskumný ústav dopravný, a. s., Veľký Diel 3323,   011 39 Žilina splnil podmienky pre zaradenie do výberového konania. Komisia ale neakceptovala navrhovanú kúpnu cenu vo výške 11 000 000,- Sk a navrhla vyzvať záujemcu o predloženie návrhu vyššej kúpnej ceny. Komisia na svojom zasadnutí dňa 09.07.2002 posúdila nový návrh kúpnej ceny vo výške 12 000 000,-Sk, ktorý akceptovala s podmienkou, že záujemca investuje v priebehu piatich rokov od uzatvorenia zmluvy o predaji organizácie do privatizovaného majetku čiastku vo výške 25 000 000,- Sk. Nesplnenie tejto podmienky nadobúdateľom bude dôvodom na odstúpenie od zmluvy.
Komisia pre výber nadobúdateľa privatizovaného majetku po posúdení jedinej ponuky, ktorú predložil záujemca Výskumný ústav dopravný, a. s., Veľký Diel 3323, 011 39 Žilina  z hľadiska splnenia požadovaných kritérií odporučila ako budúceho nadobúdateľa privatizovaného majetku príspevkovej organizácie Výskumný ústav dopravný so sídlom v Žiline priamym predajom spoločnosť Výskumný ústav dopravný, a. s., Veľký Diel 3323, 011 39 Žilina. 
Pri svojom odporúčaní vychádzala komisia z nasledovných skutočností:
Spoločnosť Výskumný ústav dopravný, a. s., Veľký Diel 3323, 011 39 Žilina bola jediným záujemcom o privatizovaný majetok a splnila všetky podmienky výberového konania. Navrhla za nadobudnutie predmetnej organizácie kúpnu cenu vo výške 12 mil. Sk s jednorázovou platbou v hotovosti a investície vo výške 25 mil. Sk, ktoré sa zaväzuje vložiť do privatizovaného majetku v priebehu 5 rokov v súvislosti s nevyhnutnou rekonštrukciou nehnuteľností ako aj potrebou doriešenia infraštruktúry po odčlenení časti majetku pre Žilinskú univerzitu. Spoločnosť predložila odborne spracovaný a reálny podnikateľský zámer a zaväzuje sa zachovať pôvodný predmet činnosti privatizovaného subjektu, t.j. riešenie výskumných, vývojových a technicko-ekonomických projektov rozvoja všetkých odborov dopravy, servisnú činnosť pre Ministerstvo dopravy, pôšt a telekomunikácií SR, certifikáciu, inšpekciu a skúšobníctvo v oblasti dopravy najmenej po dobu 10 rokov a zabezpečí ďalšiu činnosť spoločnosti Slovenský Lloyd, s.r.o. podľa Spoločenskej zmluvy o založení spoločnosti s ručením obmedzeným a zabezpečí, aby jej činnosť bola v súlade s požiadavkami Smernice Rady EK č. 94/57 o spoločných pravidlách a normách pre organizácie vykonávajúce inšpekcie a prehliadky a pre príslušné štátne útvary, Smernice Rady EHS č. 82/714 stanovujúcej technické predpisy pre lode vnútrozemskej plavby, po dobu 10 rokov.

Z á v e r

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii príspevkovej organizácie Výskumný ústav dopravný so sídlom v Žiline priamym predajom spoločnosti. Výskumný ústav dopravný, a. s., Veľký Diel 3323, 011 39 Žilina